als_Latn dik_Latn ron_Latn
Më 16 tetor, rektori i UP-së, prof. dr. Ramadan Zejnullahu, priti në një takim shkëlqesinë e saj, ambasadoren e Turqisë në Prishtinë, znj. Songul Ozan. Rektori Zejnullahu e falënderoi ambasadoren Ozan dhe shtetin turk për përkrahjen e vazhdueshme të Universitetit të Prishtinës, si dhe e informoi ambasadoren Ozan për marrëveshjet e bashkëpunimit mes Universitetit të Prishtinës dhe universiteteve turke. Deri më tani, Universiteti i Prishtinës ka nënshkruar 25 marrëveshje bashkëpunimi me universitete turke, përmes së cilave marrëveshje synohet zgjerimi i bashkëpunimit mes UP-së dhe universiteteve turke.
Rektori Zejnullahu dhe ambasadorja Ozan u pajtuan që të thellohet bashkëpunimi edhe më tutje mes Universitetit të Prishtinës dhe universiteteve turke, veçanërisht që Ambasada turke ta fuqizojë dhe ta përkrahë turkologjinë në Kosovë, kurse njëkohësisht UP-ja ta përkrahë albanologjinë në universitetet turke. Rektori Zejnullahu dhe ambasadorja Ozan u pajtuan që të vendosin prioritete të përbashkëta që Universiteti i Prishtinës të përkrahet nga shteti turk, qoftë përmes mobilitetit akademik, bursave për studentë apo mjeteve laboratorike.
als_Latn als_Latn